Fl-okkażjoni tal-Jum Universali tat-Tfal fl-20 ta' Novembru, il-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà ddikjaraw dan li ġej: “Din is-sena wriet aktar minn qatt qabel kif il-kriżijiet ifixklu l-ħajja tat-tfal, irrispettivament mill-pajjiż li jgħixu fih. Il-pandemija tal-coronavirus u l-konsegwenzi soċjo-ekonomiċi tagħha qed ikollhom impatt serju u potenzjalment fit-tul fuq it-tagħlim, il-benessri, l-iżvilupp u l-protezzjoni tfal. It-tfal jirriskjaw li jaqgħu lura fl-edukazzjoni tagħhom, jaqgħu fil-faqar u jsiru vittmi tal-vjolenza, tal-abbuż u tan-negliġenza. Ħafna tfal qed jitħabtu ma' aċċess limitat jew inugwali għas-servizzi u l-kura. Il-pandemija xeħtet dawl fuq l-inugwaljanzi profondi li għadhom jippersistu u esponiet nuqqasijiet serji fis-sistemi tal-protezzjoni tat-tfal madwar id-dinja kollha. Aktar minn 1.5 biljun student madwar id-dinja ġew affettwati mill-għeluq tal-iskejjel u mill-inqas wieħed minn tlieta - aktar minn 460 miljun - ma jistgħux jaċċessaw it-tagħlim mill-bogħod. Għal ħafna tfal, b'mod partikolari dawk li diġà jgħixu f'żoni ta' kunflitt jew tbatija estrema, li jmorru l-iskola jfisser ħafna aktar minn aċċess għall-edukazzjoni; dan ifisser ukoll aċċess għall-ilma u s-sanità, in-nutrizzjoni, il-kura u s-sikurezza li b'mod ieħor ma jkunux jistgħu jiksbu. In-nuqqas ta' dan l-aċċess ifisser li ħafna minnhom waqgħu f'faqar estrem jew huma obbligati jabbandunaw l-edukazzjoni u jsibu xogħol. Biex tindirizza dawn il-kwistjonijiet, l-UE flimkien mal-UNICEF bagħtet messaġġ S.O.S lid-dinja f'Settembru, biex tippromwovi l-azzjonijiet għaż-żamma tal-aċċess għall-edukazzjoni għal kull tifel u tifla. Il-pandemija żiedet ukoll ir-rapporti ta' abbużi sesswali tat-tfal online. F'Lulju, l-UE adottat l-Istrateġija tal-UE għal ġlieda aktar effettiva kontra l-abbuż sesswali tat-tfal u f'Settembru proposta leġiżlattiva biex tiżġura li l-kumpaniji jkunu jistgħu jidentifikaw, jirrappurtaw u jneħħu l-abbuż sesswali tat-tfal online. L-UE qed tkompli timplimenta wkoll il-proġett CLEAR Cotton li jimmonitorja s-sitwazzjoni tat-tfal biex ikun żgurat li dawn ma jerġgħux lura għat-tħaddim tat-tfal u jitilqu mill-iskola kompletament. Il-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024 li għadu kif ġie adottat jistabbilixxi azzjonijiet għall-promozzjoni, il-protezzjoni u t-twettiq tad-drittijiet kollha tat-tfal kollha. L-implimentazzjoni tiegħu se tkun appoġġata mill-Qafas Finanzjarju Pluriennali 2021-2027, li jafferma mill-ġdid l-importanza tad-drittijiet tat-tfal permezz ta' programmi ġeografiċi u inizjattivi tematiċi. Il-pass li jmiss tagħna huwa li nadottaw l-Istrateġija tal-UE dwar id-drittijiet tat-tfal fl-2021, biex nindirizzaw l-isfidi li ħarġu mill-pandemija, nipproponu azzjonijiet biex insaħħu l-parteċipazzjoni tat-tfal, il-protezzjoni u l-promozzjoni tad-drittijiet tat-tfal fil-livelli kollha, fl-UE u globalment. Dan jimxi id f'id ma' Rakkomandazzjoni għal Garanzija Ewropea għat-Tfal li se nippreżentaw is-sena d-dieħla. Il-garanzija Ewropea għat-Tfal se tgħin lill-Istati Membri jaħdmu lejn l-għan li jiżgura li t-tfal f'riskju ta' faqar jew esklużjoni soċjali jkollhom aċċess għas-servizzi essenzjali bħall-edukazzjoni, il-kura tas-saħħa, l-ikel u akkomodazzjoni ta' kwalità. It-tfal għandhom opportunità liema bħala li kapaċi jkunu l-akbar aġenti tal-bidla. Hija r-responsabbiltà kollettiva tagħna li nagħtuhom il-mezzi biex jilħqu l-potenzjal sħiħ tagħhom; dan huwa kif għandna nibnu soċjetajiet ħielsa, inklużivi, prosperi, paċifiċi u demokratiċi.” Kuntest L-UE qed tirsisti biex ittaffi l-impatt dannuż tal-pandemija tal-coronavirus, u qed tadatta l-proġetti tagħha madwar id-dinja kollha biex tiffoka fuq l-impatt tal-pandemija, filwaqt li tqis l-aħjar interessi tat-tfal. Fl-Afrika, l-UE investiet EUR 10 miljun biex tindirizza kwistjonijiet dwar il-protezzjoni tat-tfal li jirriżultaw mill-pandemija tal-coronavirus u li huma aggravati minħabba fiha,u dan permezz ta' programm tal-Inizjattiva Joining Forces. L-UE ffukat mill-ġdid ukoll mingħajr dewmien fuq l-Inizjattiva Spotlight tal-UE u n-NU biex tiġġieled iż-żieda tal-vjolenza kontra n-nisa u l-bniet. Aktar minn EUR 21 miljun ġew fornuti minn qabel biex tingħata prijorità lil-linji ta' għajnuna u lill-postijiet ta' kenn għas-superstiti fix-Xlokk tal-Asja, fl-Afrika u fl-Amerika Latina fil-Paċifiku u l-Karibew. Sa mill-Komunikazzjoni tal-2018 dwar l-edukazzjoni f'emerġenzi u kriżijiet fit-tul, l-UE kompliet tiffoka l-azzjonijiet tagħha biex terġa' ġġib it-tfal barra mill-iskola lura f'edukazzjoni sikura u ta' kwalità. L-impenn tal-UE għall-edukazzjoni f'emerġenzi jinżamm fil-livell ta' 10 % tal-baġit tagħha għall-għajnuna umanitarja. L-UE tmexxi bl-eżempju biex tegħleb l-inugwaljanzi u tibdel il-kriżi tal-edukazzjoni kkawżata mill-coronavirus f'opportunità biex tibni edukazzjoni aħjar, aktar inklużiva u aktar ekwa, li timxi id f'id mal-protezzjoni tal-persuni l-aktar vulnerabbli. L-UE tappoġġa wkoll proġetti umanitarji għall-protezzjoni tat-tfal, fosthom proġetti dwar il-prevenzjoni u r-rispons għall-vjolenza, il-prevenzjoni tar-reklutaġġ u l-użu tat-tfal, it-traċċar tal-familji u r-riunifikazzjoni, l-appoġġ psikosoċjali u l-appoġġ għal tfal mhux akkumpanjati u separati. Permezz tal-isforzi kontinwi tagħha lejn l-eliminazzjoni tat-tħaddim tat-tfal u l-kooperazzjoni tagħha mal-ILO, l-UE kkontribwiet għar-ratifika universali fl-2020 tal-Konvenzjoni tal-ILO dwar l-agħar Forom ta' Tħaddim tat-Tfal, 1999, nru°182. L-Inizjattiva tal-UE dwar il-Kawkaw Sostenibbli (EU Sustainable Cocoa Initiative) mnedija f'Settembru se tgħin biex jitnaqqas it-tħaddim tat-tfal li huwa prevalenti ħafna fil-pajjiżi produtturi ewlenin tal-kawkaw. Fir-rigward tat-tfal migranti, il-Patt il-Ġdid dwar il-Migrazzjoni u l-Asil ippreżentat fit-23 ta' Settembru 2020 iqiegħed l-aħjar interess tat-tfal fuq quddiem nett u jinkludi salvagwardji msaħħa għat-tfal migranti. F'Ottubru 2020, l-UE, fi sħubija mal-UNICEF u l-UNHCR, nediet il-programm tal-UE dwar il-promozzjoni Globali tal-aħjar prattiki għat-tfal fil-proċess ta' migrazzjoni biex jiżdied l-użu ta' għażliet alternattivi ta' kura għas-sostituzzjoni tad-detenzjoni tal-immigrazzjoni. Il-programm Protezzjoni tat-Tfal affettwat mill-migrazzjoni fix-Xlokk, fin-Nofsinhar u fl-Asja Ċentrali, imniedi f'Jannar 2018, ikompli jappoġġa l-aċċess għas-sistemi ta' protezzjoni nazzjonali għat-tfal kollha. Mill-2011 'l hawn, l-UE tipprovdi appoġġ biex tissaħħaħ il-kooperazzjoni reġjonali u transfruntiera dwar il-protezzjoni tat-tfal permezz tan-Network tal-Afrika tal-Punent għall-protezzjoni tat-tfal spostati. L-UE tkompli tappoġġa żewġ programmi globali tal-UNICEF-UNFPA li jindirizzaw iż-żwieġ prekoċi u furzat tat-tfal u li jeliminaw il-mutilazzjoni ġenitali femminili permezz tal-Programm Reġjonali tagħha Spotlight Afrika (Stream II). L-impenn tal-UE għall-benesseri tat-tfal offline u online jibqa' prijorità ewlenija. Fl-2020, iċ-Ċentri għal Internet Aktar Sikur iffinanzjati mill-UE organizzaw kampanja speċifika ta' sensibilizzazzjoni u komplew jipprovdu linji ta' għajnuna għall-appoġġ ta' utenti żgħażagħ li qed jiffaċċjaw dejjem aktar riskji online, kif ukoll servizzi hotline għar-rappurtar ta' materjal ta' abbuż sesswali tat-tfal. L-Istrateġija tal-UE għal ġlieda aktar effettiva kontra l-abbuż sesswali tat-tfal ippreżentata f'Lulju għandha l-għan li tindirizza l-abbuż sesswali tat-tfal billi tistabbilixxi qafas legali b'saħħtu, ittejjeb il-koordinazzjoni, u tindirizza l-abbuż sesswali tat-tfal minn kull angolu, inklużi l-prevenzjoni, l-investigazzjoni u l-assistenza lill-vittmi. F'Settembru, il-Kummissjoni pproponiet Regolament interim biex tiżgura li l-fornituri tas-servizzi tal-komunikazzjonijiet online jkunu jistgħu jkomplu jidentifikaw, jirrappurtaw u jneħħu l-abbuż sesswali tat-tfal online wara l-21 ta' Diċembru 2020. Fl-2021, il-Kummissjoni se tipproponi leġiżlazzjoni fit-tul biex tindirizza l-abbuż sesswali tat-tfal u biex tissostitwixxi r-Regolament interim. L-UE tkompli tappoġġa l-Alleanza Globali WeProtect biex ittemm l-abbuż sesswali tat-tfal online (WPGA), inkluż billi tipparteċipa fil-bord ta' politika tagħha. L-UE żviluppat programm ta' EUR 13-il miljun għal kura alternattiva ta' kwalità għat-tfal u d-deistituzzjonalizzazzjoni li fih qed jiġu implimentati ħames proġetti fl-Armenja, fil-Burundi, fil-Kambodja, fil-Ġeorġja u l-Myanmar. L-inizjattivi tal-UE fi 17-il sieħeb tat-tkabbir u tal-viċinat jikkontribwixxu għall-prevenzjoni tas-separazzjoni tal-familji u għat-tisħiħ tal-kura alternattiva ta' kwalità għat-tfal mingħajr biżżejjed kura tal-ġenituri. L-UE approvat Deċiżjoni biex jiġi ffaċilitat l-aċċess għall-ġustizzja għat-tfal spostati fl-Afrika tal-Punent (EUR 7.9 miljun), li se tiġi implimentata mill-UNICEF fil-Burkina Faso, fil-Guinea Conakry, fil-Mali, fil-Mauritania, fin-Niġer u n-Niġerja. B'rabta mal-ħidma tal-UE dwar il-kriżi fis-Sirja, l-UE u l-UNICEF ippubblikaw flimkien “Il-Ktieb tal-Ħolm” (The Book of Dreams) li jirrakkonta l-istejjer, it-tamiet u l-ħolm tat-tfal affettwati mill-gwerra Sirjana. Dan il-ktieb jagħti ġieħ lit-tfal tas-Sirja u tar-reġjun, u jenfasizza s-sħubija bejn l-UE u l-UNICEF li tappoġġahom.